CELEX: 32021D1484
Language: lt
Date: 2021-09-08 00:00:00
Title: Komisijos įgyvendinimo sprendimas (ES) 2021/1484 2021 m. rugsėjo 8 d. dėl prašymo pagal Europos Parlamento ir Tarybos reglamentą (ES) 2019/788 užregistruoti Europos piliečių iniciatyvą „Bendros prekybos politikos atitikties ES sutartims ir tarptautinei teisei užtikrinimas“ (pranešta dokumentu Nr. C(2021) 6607) (Tekstas autentiškas tik anglų kalba)

2021 9 16   
               
               
                  LT
               
               
                  Europos Sąjungos oficialusis leidinys
               
               
                  L 328/1
               
            
         KOMISIJOS ĮGYVENDINIMO SPRENDIMAS (ES) 2021/1484
         2021 m. rugsėjo 8 d.
         dėl prašymo pagal Europos Parlamento ir Tarybos reglamentą (ES) 2019/788 užregistruoti Europos piliečių iniciatyvą „Bendros prekybos politikos atitikties ES sutartims ir tarptautinei teisei užtikrinimas“
         
            
               (pranešta dokumentu Nr. C(2021) 6607)
            
         
         (Tekstas autentiškas tik anglų kalba)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2019 m. balandžio 17 d. Europos Parlamento ir Tarybos reglamentą (ES) 2019/788 dėl Europos piliečių iniciatyvos (1), ypač į jo 6 straipsnio 2 ir 3 dalis,
         kadangi:
         
                     (1)
                  
                  
                     2019 m. liepos 5 d. Komisijai pateiktas prašymas užregistruoti Europos piliečių iniciatyvą „Bendros prekybos politikos atitikties ES sutartims ir tarptautinei teisei užtikrinimas“;
                  
               
                     (2)
                  
                  
                     2019 m. rugsėjo 4 d. Komisija priėmė Sprendimą (ES) 2019/1567 (2), kuriuo atsisakyta registruoti piliečių iniciatyvą;
                  
               
                     (3)
                  
                  
                     tas sprendimas buvo apskųstas Bendrajam Teismui. 2021 m. gegužės 12 d. sprendimu, priimtu byloje T-789/19 (3), Bendrasis Teismas panaikino Sprendimą (ES) 2019/1567 remdamasis tuo, kad Komisija nesilaikė pareigos tinkamai motyvuoti sprendimą. Visų pirma, Komisija nenurodė, kodėl vienintelis galimas siūlomo akto teisinis pagrindas yra Sutarties dėl Europos Sąjungos veikimo (SESV) 215 straipsnis ir kodėl toks aktas nepatenka į bendros prekybos politikos taikymo sritį ir todėl negali būti priimamas remiantis SESV 207 straipsniu;
                  
               
                     (4)
                  
                  
                     siekiant imtis būtinų priemonių byloje T-789/19 priimtam Teismo sprendimui įvykdyti, turėtų būti priimtas naujas sprendimas dėl prašymo užregistruoti tą Europos piliečių iniciatyvą;
                  
               
                     (5)
                  
                  
                     Europos Parlamento ir Tarybos reglamentas (ES) Nr. 211/2011 (4), kuris buvo taikomas Sprendimo (ES) 2019/1567 priėmimo momentu, buvo panaikintas nuo 2020 m. sausio 1 d. ir pakeistas Reglamentu (ES) 2019/788. Todėl dabar registracijos prašymą reikia vertinti vadovaujantis šiuo nauju teisės aktu;
                  
               
                     (6)
                  
                  
                     remdamasi Reglamento (ES) 2019/788 6 straipsnio 4 dalimi, 2021 m. birželio 8 d. Komisija informavo organizatorių grupę apie savo vertinimą, kad to reglamento 6 straipsnio 3 dalies a, d ir e punktuose nustatytos registravimo sąlygos įvykdytos ir kad 6 straipsnio 3 dalies b punkte nustatyta sąlyga netaikytina. Tačiau, kadangi iš 2019 m. liepos 5 d. prašyme suformuluoto iniciatyvos teksto Komisija negalėjo padaryti išvados, kad iniciatyva atitinka 6 straipsnio 3 dalies c punkte nustatytą reikalavimą, Komisija paprašė organizatorių ją patikslinti;
                  
               
                     (7)
                  
                  
                     iš Komisijos išankstinio vertinimo rezultatų matyti, kad iniciatyva siekiama priimti Sąjungos lygmens ribojamąsias priemones (sankcijas), todėl jai taikomas SESV 215 straipsnis, kuriame nustatytas reikalavimas, kad visų pirma Taryba priimtų sprendimą pagal Europos Sąjungos sutarties V antraštinės dalies 2 skyrių (Konkrečios nuostatos dėl bendros užsienio ir saugumo politikos). Komisija paaiškino, kad, nesant pirmesnio Tarybos sprendimo, ji negali pateikti pasiūlymo ir bet kuriuo atveju tas pasiūlymas turėtų būti teikiamas kartu su Sąjungos vyriausiuoju įgaliotiniu užsienio reikalams ir saugumo politikai. Ji taip pat nurodė, kad iš iniciatyvos teksto neaišku, ar ja siekiama vienintelio tikslo – nustatyti bendrą draudimą visiems produktams, importuojamiems iš okupuotose teritorijose esančių nelegalių gyvenviečių, ar taip pat numatytas kitų formų reguliavimas prie Sąjungos sienos. Galiausiai Komisija paprašė organizatorių patikslinti, ar iniciatyva yra susijusi su konkrečia teritorija, ar ja siekiama bendro draudimo, jo nesiejant su konkrečia šalimi ar teritorija;
                  
               
                     (8)
                  
                  
                     2021 m. liepos 17 d. Komisijos tarnyboms nusiųstame rašte organizatoriai patikslino savo iniciatyvos tikslus. Jie paaiškino siekiantys, kad „ES prekybos politika būtų vykdoma tik teisėtų teritorijų atžvilgiu“, ir norintys, kad „ES prekybos politika, būtų užtikrinama, kad prekyba su teritorijomis, kurios yra neteisėtai okupuotos arba neteisėtai įgytos naudojant jėgą, nevyktų būtent dėl tarptautinės teisės suvaržymų“;
                  
               
                     (9)
                  
                  
                     2021 m. rugpjūčio 10 d. Komisijai pateikta šiek tiek pakoreguota iniciatyvos redakcija;
                  
               
                     (10)
                  
                  
                     nurodyti tokie iniciatyvos tikslai: „Siekiame reguliuoti prekybinius sandorius su okupuotose teritorijose įsisteigusiais arba jose veikiančiais okupantų subjektais, neleidžiant jų gaminiams patekti į ES rinką. Komisija, kaip Sutarčių sergėtoja, turi užtikrinti visų ES teisės sričių, įskaitant bendrą prekybos politiką (BPP), Sąjungos politikos nuoseklumą ir jos derėjimą su pagrindinėmis teisėmis bei tarptautine teise. Ji turi pasiūlyti bendra prekybos politika grindžiamų teisės aktų, kuriais ES teisės subjektams būtų užkertamas kelias importuoti neteisėtose gyvenvietėse, esančiose okupuotose teritorijose, pagamintus gaminius ir eksportuoti gaminius į tas teritorijas siekiant išsaugoti vidaus rinkos vientisumą ir neprisidėti prie tokių neteisėtų situacijų egzistavimo.“;
                  
               
                     (11)
                  
                  
                     kadangi šia iniciatyva Komisija prašoma pateikti pasiūlymą dėl teisės akto, kuriuo turėtų būti užtikrinama, kad Europos Sąjunga neprekiautų su teritorijose, kurios tarptautinės teisės požiūriu yra okupuotos, įsisteigusiais arba jose veikiančiais okupantų subjektais, ja prašoma priimti priemonę, kuria siekiama apskritai reglamentuoti ES tarptautinę prekybą, reglamentavimo nesiejant su jokia konkrečia šalimi ar teritorija. Pagal nusistovėjusią Teismo praktiką priemonė, kuri „su tarptautine prekyba turi tokį specifinį ryšį, kad yra iš esmės skirt[a] tokiai prekybai skatinti, palengvinti ar reglamentuoti ir turi jai tiesioginį ir nedelsiamą poveikį“ (5), patenka į bendros prekybos politikos taikymo sritį ir turėtų būti grindžiama SESV 207 straipsniu. Atsižvelgiant į tai, atrodo, kad pagal iniciatyvoje numatytą priemonę reikėtų taikyti importo ir eksporto draudimus arba apribojimus teritorijoms, kurios tarptautinės teisės požiūriu yra okupuotos. Taigi tokia priemonė turėtų konkretų ryšį (6) su tarptautine prekyba ir todėl patektų į SESV 207 straipsnio taikymo sritį, net jei ja būtų siekiama užsienio politikos tikslų (7);
                  
               
                     (12)
                  
                  
                     atsižvelgdama į organizatorių 2021 m. liepos 17 d. rašte pateiktus paaiškinimus ir į tai, kad iniciatyva buvo šiek tiek pakoreguota, Komisija supranta, kad iš dalies pakeista iniciatyva prašoma Komisijos pateikti pasiūlymą dėl teisės akto pagal Sutarties 207 straipsnį, kuriuo turėtų būti užtikrinta, kad Sąjungos prekyba nebūtų vykdoma su okupuotose teritorijose įsisteigusiais arba jose veikiančiais okupantų subjektais, taigi iniciatyva prašoma priimti prekybos priemonę, kuri yra bendro pobūdžio ir nėra siejama su konkrečia šalimi ar teritorija;
                  
               
                     (13)
                  
                  
                     tam, kad potencialūs pasirašiusieji galėtų suprasti užregistruotos iniciatyvos tikslą, organizatorių grupė turėtų užtikrinti, kad kartu su informacija apie iniciatyvą, kuri turi būti skelbiama Reglamento (ES) 2019/788 III priede nustatytose formose ir atitinkamai centrinėje internetinėje pritarimo pareiškimų rinkimo sistemoje arba atskiroje internetinėje pritarimo pareiškimų rinkimo sistemoje, būtų pateiktas pareiškimas, jog iniciatyva prašoma priimti priemonę, kuria siekiama apskritai reglamentuoti ES tarptautinę prekybą, reglamentavimo nesiejant su jokia konkrečia šalimi ar teritorija;
                  
               
                     (14)
                  
                  
                     dėl šių priežasčių nėra taip, kad kuri nors piliečių iniciatyvos dalis akivaizdžiai nepatektų į Komisijos įgaliojimus pateikti pasiūlymą dėl Sąjungos teisės akto siekiant įgyvendinti Sutartis, kaip nurodyta Reglamento (ES) 2019/788 6 straipsnio 3 dalies c punkte;
                  
               
                     (15)
                  
                  
                     ši išvada nedaro poveikio vertinimui, ar šiuo atveju būtų tenkinamos konkrečios faktinės ir esminės sąlygos, kad Komisija galėtų imtis veiksmų, įskaitant atitiktį proporcingumo principui;
                  
               
                     (16)
                  
                  
                     organizatorių grupė pateikė tinkamų įrodymų, kad ji atitinka Reglamento (ES) 2019/788 5 straipsnio 1 ir 2 dalyse nustatytus reikalavimus, ir pagal to reglamento 5 straipsnio 3 dalies pirmą pastraipą paskyrė asmenis ryšiams;
                  
               
                     (17)
                  
                  
                     šia iniciatyva nėra aiškiai siekiama piktnaudžiauti, ji nėra lengvabūdiška, nepagrįsta ar akivaizdžiai prieštaraujanti Europos Sąjungos sutarties 2 straipsnyje išdėstytoms Sąjungos vertybėms ir Europos Sąjungos pagrindinių teisių chartijoje įtvirtintoms teisėms;
                  
               
                     (18)
                  
                  
                     darytina išvada, kad jei yra pateikta papildoma informacija apie iniciatyvos „Bendros prekybos politikos atitikties ES sutartims ir tarptautinei teisei užtikrinimas“ tikslus, iniciatyva atitinka visus Reglamento (ES) 2019/788 6 straipsnio 3 dalyje nustatytus reikalavimus ir todėl turėtų būti užregistruota,
                  
               PRIĖMĖ ŠĮ SPRENDIMĄ:
         
            1 straipsnis
            Europos piliečių iniciatyva „Bendros prekybos politikos atitikties ES sutartims ir tarptautinei teisei užtikrinimas“ užregistruojama ir pateikiama ši papildoma informacija apie iniciatyvos tikslus: „Todėl šia iniciatyva prašoma Komisijos pateikti pasiūlymą dėl bendros prekybos politikos srities teisės akto, kuris yra bendro pobūdžio ir nėra siejamas su konkrečia šalimi ar teritorija.“
            Organizatorių grupė skelbia užregistruotą iniciatyvą Reglamento (ES) 2019/788 III priede nustatytose formose, taip pat centrinėje internetinėje pritarimo pareiškimų rinkimo sistemoje arba atskiroje internetinėje pritarimo pareiškimų rinkimo sistemoje.
            Komisija tą pačią informaciją apie iniciatyvos registracijos apimtį skelbia registre.
         
         
            2 straipsnis
            Šis sprendimas skirtas Europos piliečių iniciatyvos „Bendros prekybos politikos atitikties ES sutartims ir tarptautinei teisei užtikrinimas“ organizatorių grupei, kuriai kaip asmenys ryšiams atstovauja Tom MOERENHOUT ir Giovanni FASSINA.
         
         
            Priimta Briuselyje 2021 m. rugsėjo 8 d.
            
               
                  Komisijos vardu
               
               Věra JOUROVÁ
               
                  Pirmininko pavaduotoja
               
            
         
         
            (1)  OL L 130, 2019 5 17, p. 55.
         
            (2)  2019 m. rugsėjo 4 d. Komisijos sprendimas (ES) 2019/1567 dėl pasiūlytos piliečių iniciatyvos „Bendros prekybos politikos atitikties ES sutartims ir tarptautinei teisei užtikrinimas“ (OL L 241, 2019 9 19, p. 12).
         
            (3)  2021 m. gegužės 12 d. Bendrojo Teismo sprendimas Tom Moerenhout ir kt. prieš Europos Komisiją, T-789/19, ECLI:EU:T:2021:260.
         
            (4)  2011 m. vasario 16 d. Europos Parlamento ir Tarybos reglamentas (ES) Nr. 211/2011 dėl piliečių iniciatyvos (OL L 65, 2011 3 11, p. 1).
         
            (5)  2013 m. spalio 22 d. Teisingumo Teismo sprendimo Komisija prieš Tarybą, C-137/12, ECLI:EU:C:2013:675, 57 dalis ir 2013 m. liepos 18 d. Teisingumo Teismo sprendimo Daiichi Sankyo, C-414/11, ECLI:EU:C:2013:520, 51 dalis.
         
            (6)  2017 m. gegužės 16 d. Nuomonės 2/15 dėl laisvosios prekybos susitarimo su Singapūru, ECLI:EU:C:2017:376, 37 punktas.
         
            (7)  1995 m. spalio 17 d. Teisingumo Teismo sprendimo Werner, C-70/94, ECLI:EU:C:1995:328, 10 punktas ir 1995 m. spalio 17 d. Teisingumo Teismo sprendimo Leifer, C-83/94, ECLI:EU:C:1995:329, 10 punktas.